स्त्री को गृहस्थी की माँगे ले कर सांसारिकता में जीना है .उसका का अपना क्षेत्र सीमित रहते हुए भी परिवार में निजत्व का विस्तार कर अपना सुख-दुख सबसे जोड़ लेती है. और पुरुष अपेक्षाकृत अपने में सीमित, बस यही है एक अंतराल की शुरुआत.क्योंकि पुरुष अपने को समर्थ और संपूर्ण समझता है, स्त्री उसकी सामयिक आवश्यकता .आवेग का ज्वार उतरते ही जब सांसारिक जीवन के कटु यथार्थ सामने आने लगते हैं तो उसे लगता है वह फँस गया, उसका अहं उसे चेताता है.वह बाह्य-जीवन के अनेक पक्षों और उसकी विविधता में जीना चाहता है .पारस्परिकता उसे मान्य नहीं.अपने से पृथक् समझने के कारण स्त्री उसकी समझ से बाहर है,वह उसे अबूझ और रहस्यमय कह कर निश्चिन्त हो जाता है.अपने अहं की तुष्टि के लिये वह स्त्री को हीन समझना उसके लिये बहुत आसान है ,भले ही वह उसकी अपनी हीनता का नारी पर आरोपण हो..स्त्री भी पुरुषों की दुनिया से अलग-थलग .समान स्तर पर सहयोग के अभाव में वह अपने को निरंतर वंचित -प्रवंचित अनुभव करती है.